Norjan pääsarjajoukkue Stabæk ja Inter ovat solmineet 27-vuotiasta Valenčičia koskevan lainasopimuksen, joka kattaa kauden 2019.



Kotimaansa Slovenian nuorisomaajoukkueet läpikäynyt Valenčič siirtyi ensimmäisen kerran Suomeen ja PS Kemiin kaudella 2016 englantilaisesta Notts Countysta. Todellisen läpimurtonsa Veikkausliigassa hän teki kuitenkin seuraavana vuonna, jolloin hän teki kahdeksan maalia 17 ottelussa PS Kemissä.

HJK osti pelaajan kesken kauden ja slovenialainen viimeisteli vielä seitsemän maalia mestarijoukkueen paidassa. Kauden päätteeksi kaikkiaan 15 tehdyn maalin lisäksi annetut 12 maalisyöttöä toivat Valenčičille valinnan Veikkausliigan parhaaksi pelaajaksi. Maalipörssissä hän sijoittui toiseksi.

Kaudella 2018 Valenčič ehti tehdä vielä viisi liigamaalia HJK:lle ennen kuin hänet myytiin Norjan Eliteserien-seura Stabækiin. Vastuu putoamistaistelun vain vaivoin selvittäneen norjalaisjoukkueen paidassa jäi kuitenkin vähäiseksi ja slovenialainen pelasi lopulta vain kuudessa liigaottelussa loppukauden aikana.

Filip Valenčičia jo HJK:ssa valmentanut FC Interin päävalmentaja José Riveiro on erittäin tyytyväinen saadessaan tutun maalintekijän jälleen joukkueeseensa.

- Filip ei tarvitse esittelyitä tässä sarjassa taustansa ansiosta. Hän oli kaudella 2017 Veikkausliigan parhaita pelaajia ja teki varmasti suuren vaikutuksen osaamisellaan. Kausi 2018 vei hänet eri syistä uusien haasteiden pariin Norjaan, mutta olen iloinen, että hän on jälleen täällä, Riveiro kertoo.

Riveiro toteaa hetken olleen oikea Valenčičin paluulle Veikkausliigaan.

- Tässä vaiheessa uraansa hän tarvitsee paikan, jossa pääsee pelaamaan. Me taas tarvitsimme hyökkääjää, joten tiemme ristesivät ja pääsimme yhteisymmärrykseen. Uskon tämän olevan hyvä mahdollisuus molemmille, espanjalaisvalmentaja arvelee.

Pelaajana Riveiro kuvailee Valenčičin olevan monikäyttöinen ja tuovan uusia mahdollisuuksia joukkueeseen.

- Hän on hyökkääjä, joka voi pelata kärjessä, kymppipaikalla ja toisena hyökkääjänä, mutta tarvittaessa myös laidoilla. Hän on voimakas, erityisesti vasemmalla jalallaan hyvä pelaaja, joka pystyy sekä tekemään että syöttämään maaleja. Meillä on jo kilpailukykyinen joukkue, mutta hän tuo siihen uusia ominaisuuksia. Uskon hänen auttavan meitä saavuttamaan tavoitteemme, Riveiro arvelee.

Valenčič itse on tyytyväinen päästessään jälleen Riveiron alaisuuteen.

- Mahtava päästä Interiin ja kiva tulla tutun valmentaman alaisuuteen. Olen kuullut seurasta paljon hyvää ja haluan auttaa joukkuetta pelaamaan parempaa jalkapalloa, slovenialainen kertoo.

Valenčič saa Interissä pelipaitaansa numeron 10.